Ivar A.L. Hoel
Ivar A.L. Hoel, f. 1943, norsk civilingeniør og bibliotekar. Ivar A.L. Hoel blev født i Evje i Norge og siden uddannet som civilingeniør fra Norges Tekniske Højskole 1967.
Herefter bosatte han sig i Danmark, hvor han blev forskningsbibliotekar ved Kunstakademiets Byggeteknisk Studiearkiv i København 1968-71, ved Rigsbibliotekarembedet 1971-86 og ved Det Kongelige Bibliotek 1986-90 med ansvar for sikkerhedsafdelingen.
Endelig var han overbibliotekar ved Danmarks Biblioteksskole (fra 2010 Det Informationsvidenskabelige Akademi) 1990-2008, inden han blev pensioneret.
Ivar A.L. Hoel har med stort engagement og indflydelse beklædt en lang række biblioteksfaglige udvalgsposter, bestridt flere formandskaber inden for forskningsbiblioteksvæsenet samt siddet i adskillige bibliotekskommisioner.
Ved Biblioteksskolen gennemførte Ivar A.L. Hoel en gennemgribende indretningsmæssig og elektronisk modernisering af skolens bibliotek. Ivar Hoels forskning angår især fysiske og kemiske materialeegenskaber, specielt biblioteksmaterialers holdbarhed og bevaringsforhold.
Ivar A.L. Hoels af NORDINFO udgivne grundbog om emnet, Bevaring af dokumenter. Det teoretiske grundlag (1999) er stadig den eneste samlede og grundige fremstilling af problemerne på et nordisk sprog.
Hans indsats som generalsekretær for det internationale standardiseringsorgan ISO's komité TC 46/SC 10 var afgørende for vedtagelsen (1994-2000) af ISO-standarder for papirs og andre bogmaterialers holdbarhed og arkivbestandighed.
Disse standarder er i dag (2012) overalt i den vestlige verden retningslinier for biblioteks- og arkivvæseners bevaringsopgaver og for papirfabrikers produktion af holdbare og slidstærke papirprodukter.